KOMISIJOS SPRENDIMAS
2005 m. birželio 13 d.
iš dalies keičiantis Sprendimą 2005/131/EB dėl finansinės pagalbos 2005 metams vienai Jungtinėje Karalystėje esančiai Bendrijos etaloninei laboratorijai visuomenės veterinarinės sveikatos srityje (biologinė rizika)
(pranešta dokumentu Nr. C(2005) 1711)
(autentiškas tik tekstas anglų kalba)
(2005/439/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1990 m. birželio 26 d. Tarybos sprendimą 90/424/EEB dėl išlaidų veterinarijos srityje (1), ypač į jo 28 straipsnio 2 dalį,
kadangi:
(1)
2005 m. vasario 7 d. Komisijos sprendime 2005/131/EB dėl Bendrijos finansinės pagalbos 2005 metams tam tikrų Bendrijos etaloninių laboratorijų veiklai visuomenės veterinarinės sveikatos srityje (biologinė rizika) (2) numatyta skirti Bendrijos finansinę pagalbą šioms laboratorijoms, kad jos galėtų vykdyti savo funkcijas ir pareigas.
(2)
2005 m. sausio 28 d. Europos Sąjungos ekspertų grupė, pirmininkaujant užkrečiamųjų spongiforminių encefalopatijų (USE) Bendrijos etaloninei laboratorijai (BEL), patvirtino, kad Prancūzijoje paskerstai ožkai buvo nustatyta galvijų spongiforminė encefalopatija (GSE). Tai buvo pirmas atvejis, kai nedidelis atrajotojas užsikrėtė GSE natūraliomis sąlygomis.
(3)
2005 m. sausio 28 d. Europos maisto saugos tarnybai (EFSA) atstovaujanti mokslininkų grupė biologinio pavojaus klausimais savo pareiškime pabrėžė, kad šio vienintelio atvejo Prancūzijoje, kai ožkos mėsa buvo užkrėsta GSE, svarba dar turi būti įvertinta. Siekdama tą padaryti, EFSA nurodė, kad būtina aktyviau stebėti, ar ožkos nėra užsikrėtusios GSE. Atsižvelgiant į tai, Komisijos reglamentu (EB) Nr. 214/2005 (3) buvo priimta nauja ožkų USE stebėsenos programa, kuri pradėta vykdyti 2005 m. vasario 11 d. Pagal šią naująją stebėsenos programą, tiek sveikų paskerstų, tiek ir nugaišusių ožkų kiekis, kurį reikėtų ištirti, buvo gerokai padidintas.
(4)
2005 m. sausio 12 d. Komisijos reglamentu (EB) Nr. 36/2005, iš dalies keičiančiame Europos Parlamento ir Tarybos reglamento (EB) Nr. 999/2001 III ir X priedų nuostatas dėl galvijų, ožkų ir avių užkrečiamųjų spongiforminių encefalopatijų epidemiologinės priežiūros (4), buvo priimta nedidelių atrajotojų galimo susirgimo galvijų spongiformine encefalopatija (GSE) atvejų tyrimo strategija. Strategijoje numatyta pirmiausia pritaikyti atrankos metodą visiems patvirtintiems nedidelių atrajotojų USE atvejams nacionalinėse etaloninėse laboratorijose. Be to, tais atvejais, kai pirmojo atrankos tyrimo metu nebuvo atmesta GSE tikimybė, turi būti atliktas visų atvejų tarplaboratorinis tyrimas taikant ne mažiau kaip tris skirtingus metodus atrinktose laboratorijose, vadovaujant BEL. Pagaliau, reikia nustatyti pelių kamieno geno tipą, jeigu reikia patvirtinti molekulinio tipo nustatymo metodo rezultatus. Bendrija apmokės visas tarplaboratorinio tyrimo ir pelių kamieno geno tipo nustatymo išlaidas.
(5)
Komisijos prašymu BEL koordinuojantis vaidmuo, atliekant tarplaboratorinį tyrimą ir pelių kamieno geno tipo nustatymą skirtingose laboratorijose, buvo įtrauktas į 2005 m. darbų programas.
(6)
Todėl BEL metinio darbo plano vykdymui skiriama Bendrijos finansinė pagalba turi būti padidinta, kad būtų apmokėtos papildomos išlaidos už tarplaboratorinį tyrimą ir pelių kamieno geno tipo nustatymą.
(7)
Sprendimą 2005/131/EB reikėtų atitinkamai iš dalies pakeisti.
(8)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimo 2005/131/EB 5 straipsnio 1 dalis keičiama taip:
„1. Bendrija suteikia finansinę pagalbą Jungtinei Karalystei, kad Veterinary Laboratories Agency, Addlestone, Jungtinė Karalystė, vykdytų savo funkcijas ir pareigas, numatytas Reglamento (EB) Nr. 999/2001 B skyriaus X priede, susijusias su užkrečiamųjų spongiforminių encefalopatijų stebėsena.
Ši finansinė pagalba laikotarpiui nuo 2005 m. sausio 1 d. iki gruodžio 31 d. neviršija 810 500 EUR.“.
2 straipsnis
Šis sprendimas skirtas Jungtinei Didžiosios Britanijos ir Šiaurės Airijos Karalystei.
Priimta Briuselyje, 2005 m. birželio 13 d.